  Виталий Пронин Сочи. Олимпийской парк. Педлон +22. Бадӟым укноетӥ шунды синмам ик пиштэ, кыре потыны чортэ кадь. Нош мыным потаны уг яра. Уг яра! Султӥсько но нош ик кызыса мырдэм мынӥсько сьӧросэ. Быдэс арня ини ми Сочиын. Мон нырысетӥ нуналаз гинэ татӥ калгыса вуи. Сыӵе умой калги - висьыны уси. Кыӵе йӧнала адями висьыны усе ӵошатскон азьын, кудӥзлы ӝыны ар дасяськиз. Ӵошатскон ӵуказе ини. Нош мон, быдэс арня нуналаз 15 пол лимонэн пӧсь чай юыса но, эмъюмлы сюрс манетлэсь трос быдтыса но, шуныт валесын таӵе шулдыр нуналъёсы кылльыса но, татчыозь ӧй бурмы на! Кызьы ӵуказе 10 иськемез ортчо? Йыр пилиське ни! Та нырез вандэм ик потэ!Ӝытазе, кӧлыны выдон азьын, анай жингыртӥз. Трос ӧм вераське.- Я, нылы, умой бызьылы.- Висисько шуко но, кызьы умой бызьылом?- Я бен бурмод ай ук.- Кызьы ӵуказеозь бурмо на? Ӵуказе старт ини но!- Ӵуказе ке ӧд, ӵуказе бере бурмод.- Ӵуказе бере бурмонэлэн кулэез ӧвӧл ни! - бӧрдонэ тани пӧсьтоз.Трубкаме куштӥ, синвуосы васько. Ноку но старт азьын тазьы бӧрдылэме ӧвӧл! Кышкатскизы нылъёс но, тренере но. Юаллясько но, пумитазы номыр но вераны уг быгатӥськы. Бӧрдӥ, бӧрдӥ но, ныры копак пытсаськиз. Озьы ик умме усиськем.Ӵуказеяз ӵукна сайкай - тренере йырме эскере вылэм. Градусник сётӥз.  Ачим но йырме кутылӥ. Ӧвӧл кадь пӧсь. Градусникме учкисько но - температурае ӧвӧл! Ныры но шока кадь. Султӥм, дӥсяським, дасяським. Мынӥськом стадионэ. Вуим. Разминка лэсьтыкум, мыным туж секыт вал. Озьы ик кызӥсько. Старт азе люкаськыны чортӥзы. Куаляк потӥ: ӵошатскон секыт йӧтоз. Номеръёсмес эскеризы.- Снять тренировочные костюмы! - шуиз судья зол куараен.Эшшо но золгес куалекъяны кутски. Берпуметӥ-а, мар-а вуо ни…- Юля, вунэты, тон висид шуыса, - шуэ тренере.Мон тодӥсько, уг вунэты шуыса. 10 иськемзэ ик, асме жаляса, мыно.Пистолет ыбиз. Каллен мынӥсько ас поннам. Спортъя мастерлэсь данзэ коть утёно вал. Нырысетӥ иськемъёсты котьку сямен ик ортчи. Нош отӥяз, висисько вал шуыса, вунэтӥськем. Эшме азьпалтӥ, кудӥз ӝыны круглы монэ кельтылэ вал. Эшшо минутлы чалякгес мынӥ на. Шумпотӥ.- Вот, Турова, пӧяськод гинэ, висиськод шуыса! Молодец! - пумитаз тренере.- Валаса, дыр, бӧрдӥ вал толон. Бӧрдӥ-бӧрдӥ но бурми. Инмар, дыр, жаляз.  Теги: Егитъёс мылкыд чуралиосгожто  